Στην Επιτροπή Εμπορίου της Βουλής εξετάστηκε το θέμα του bitcoin, το οποίο τους τελευταίους μήνες απασχολεί ολόκληρο τον πλανήτη αναφορικά με τον ρόλο του, τον έλεγχο από τις αρχές που θα πρέπει να το εξετάσουν αλλά και τους κινδύνους που ελλοχεύουν για τον κόσμο που συναλλάσσεται με το εν λόγω νόμισμα. Παρόντες θεσμικοί φορείς, η Κεντιρκή Τράπεζα, η Επ. Κεφαλαιαγοράς αλλά και εκπρόσωποι από την εταιρεία ΝΕΟ που έφερε το bitcoin στην Κύπρο.

Κεντρική Τράπεζα: Ο Στέλιος Γιωργάκης εκ μέρους της Κεντρικής τόνισε ενώπιον της Επιτροπής Εμπορίου πως δεν εμπίπτει στις αρμοδιότητες της ΚΤΚ ο έλεγχος ή η εποπτεία του bitcoin. «Από τη στιγμή που δεν μιλάμε για νόμισμα δεν είναι κάτι που μας αφορά ή μας απασχολεί. Από νομικής πλευράς δεν είναι νόμισμα το bitcoin οπότε δεν είναι κάτι που πρέπει να μας απασχολεί. Ούτε ηλεκτρονικό χρήμα θεωρείται οπότε ούτε από αυτή την άποψη μας απασχολεί το bitcoin. Ως υπηρεσία πληρωμών επίσης θα πρέπει να εξεταστεί το bitcoin. Οπότε πρέπει να δούμε από τις ευρωπαϊκές αρχές τι ακριβώς είναι και που εμπίπτει ο έλεγχος του bitcoin. Ίσως τελικά καταλήξουμε στο ότι το bitcoin είναι κάποια αξία όπως το πετρέλαιο ή ο χρυσός».

Πανεπιστήμιο Λευκωσίας: Εκ μέρους του πανεπιστημίου το οποίο χρησιμοποιεί για συναλλαγές του το bitcoin εκπρόσωπος του ιδρύματος, Χρήστος Βλάχος, σημείωσε: «Έχουμε πολλούς φοιτητές από το εξωτερικό που σπουδάζουν μέσω διαδικτύου. Πολλοί ξένοι φοιτητές μας ζήτησαν να πληρώσουν τα δίδακτρά τους με bitcoin. Αυτό μας έκανε να παρακολουθήσουμε και τελικώς να πάρουμε απόφαση για υιοθέτηση του bitcoin στο πανεπιστήμιό μας». Εξάλλου, ο εκπρόσωπος του Πανεπιστημίου Λευκωσίας ανάφερε: «Είμαστε το πρώτο πανεπιστήμιο παγκοσμίως το οποίο δέχεται πληρωμές με bitcoin, είμαστε οι πρώτοι που προσφέρουμε μεταπτυχιακό για τα online νομίσματα αλλά και κάναμε συγκεκριμένη πρόταση για τον ρόλο που μπορεί να παίξει το bitcoin στην Κύπρο».

«Το bitcoin είναι ένα αποκεντρωμένο καθολικό στοιχείο ενεργητικού. Κατά καιρούς έγιναν διάφορες προσπάθειες ωστόσο μόνο το bitcoin κατάφερε να εξελιχθεί τόσο πολύ. Παρόλα αυτά πολλοί το έχουν υιοθετήσει, είναι όμως ακόμη ανώριμο και δεν έχει φτάσει στο ευρύ κοινό. Όπως η Google και η Yahoo έχουν προσπαθήσει να μεταφέρουν το διαδίκτυο στον πολύ κόσμο έτσι και διάφορες εταιρείες προσπαθούν να μεταφέρουν το bitcoin στον κόσμο» τόνισε ο εκπρόσωπος του Πανεπιστημίου Λυκωσίας.

Παράλληλα, ο κ. Βλάχος δήλωσε: «Σκεφτείτε δύο άτομα που δεν γνωρίζονται μεταξύ και δεν εμπιστεύονται ο ένας τον άλλο το bitcoin κατάφερε χωρίς μεσάζοντες να φέρει κοντά δύο πλευρές από οπουδήποτε στον κόσμο. Εμείς ως πανεπιστήμιο το δεχόμαστε ως μέσο πληρωμής. Ως μέσο πληρωμής που είναι μία εφαρμογή του bitcoin, έχει πολλά πλεονεκτήματα: είναι φθηνότερο, ευκολότερο και γρηγορότερο για τις συναλλαγές».

«Το πανεπιστήμιο δεν εκφράζει οποιαδήποτε θέση για το bitcoin ως επένδυση. Υπάρχουν κίνδυνοι όπως για όλες τις επενδύσεις» σημείωσε παράλληλα ο εκπρόσωπος του Πανεπιστημίου Λευκωσίας.

Μάλιστα, από το Πανεπιστήμιο Λευκωσίας αναφέρθηκε πως κατατέθηκε προ τριμήνου συγκεκριμένη πρόταση προς το κράτος μέσω της οποίας θα δημιουργηθεί μια βιομηχανία με πολλές θέσεις εργασίας και έσοδα για την Κύπρο, με μηδαμινή επένδυση από την πολιτεία.

Ο Κώστα Κώστα του ΑΚΕΛ ρώτησε τον εκπρόσωπο του Πανεπιστημίου Λευκωσίας: «Πώς είναι δυνατόν τόσα πανεπιστήμια στον κόσμο να μην το υιοθετούν και μόνο η Κύπρος παγκοσμίως να προχωρεί σε μια τέτοια κίνηση;».

Ο Χρήστος Βλάχος του Πανεπιστημίου Λευκωσίας τόνισε: «Μπορείτε να δείτε πολλά άρθρα σε παγκοσμίου φήμης ΜΜΕ όπως η Wall Street Journal, το Bloomberg και το Reuters. Το μελετήσαμε, διαβάσαμε για το bitcoin και πήραμε την απόφασή μας για υιοθέτηση του νομίσματος ως μέσου πληρωμής στο πανεπιστήμιό μας. Είναι θέμα χρόνου τα επόμενα χρόνια να υπάρξουν μεγάλες αλλαγές και έρευνες επί του θέματος από πανεπιστήμια και εταιρείες του κόσμου».

Επιτροπή Κεφαλαιαγοράς: Η πρόεδρος της Επιτροπής, Δήμητρα Καλογήρου, παίρνοντας τον λόγο τόνισε: «Χρειάζεται πολύς χρόνος ώστε να καταλήξουμε πόσο μας αφορά το εικονικό νόμισμα. Ως μέσο επένδυσης μας αφορά και όχι ως μέσο πληρωμής. Κυρίως αφορά την Κεντρική Τράπεζα εάν απασχολεί ως μέσο πληρωμής. Ως Επιτροπή Κεφαλαιαγοράς και σε ευρωπαϊκό επίπεδο είναι κάτι που απασχολεί γιατί ήδη το bitcoin είναι μέσο επενδύσεων. Αφού δεν έχει καταταχθεί ως νόμισμα ή άλλη αξία η Επ. Κεφαλαιαγοράς δεν μπορεί να δώσει άδεια σε εταιρείες να κάνουν παράγωγα με bitcoin. Η Επιτροπή είναι πρόωρο να τοποθετηθεί. Παρόλα αυτά έχουμε εκδώσει κάποιες προειδοποιήσεις για τους επενδυτές προκειμένου να ξέρουν ποιοι κίνδυνοι υπάρχουν από τις συναλλαγές και επενδύσεις για το bitcoin. Υπάρχουν παράλληλα, μεγάλες διακυμάνσεις στις συναλλαγές του bitcoin και αυτό αποτελεί κίνδυνο. Ήταν για παράδειγμα 1000 δολάρια και σε λίγο καιρό η αξία του έπεσε στα 400, οπότε κάποιος απότομα έχασε πολλά λεφτά. Μας προβληματίζει επίσης το ζήτημα που πιθανόν να υπάρχει αναφορικά με ξέπλυμα βρώμικου χρήματος. Εάν για παράδειγμα κάποιος πάει σε ένα ανταλλακτήριο bitcoin και δώσει μια μαύρη σακούλα με ευρώ και πάρει bitcoin και στη συνέχεια αγοράσει αυτοκίνητα σε άλλη χώρα, κανένας δεν θα ξέρει από πού προήλθαν τα χρήματα. Η ανωνυμία είναι μεγάλο ζήτημα αναφορικά με το bitcoin».

Ο Άγγελος Βότσης του ΔΗΚΟ ρώτησε την πρόεδρο της ΕΠ. Κεφαλαιαγοράς «Ποιος καθορίζει πόσα bitcoin κυκλοφορούν στην αγορά; Μέχρι στιγμής υπάρχει συγκεκριμένος αριθμός του εν λόγω προϊόντος άρα εάν κάποιος εκδώσει νέα η αξία των υφιστάμενων πέφτει απότομα;»

Η κα. Καλογήρου απάντησε ότι αυτό είναι θέμα του πανεπιστημίου που δέχεται αυτές τις πληρωμές αλλά λογικά θα πρέπει να μετατρέπει απευθείας τα bitcoin σε ευρώ προκειμένου να αποφύγει τον κίνδυνο. Με την εν λόγω τοποθέτηση συμφώνησε ο εκπρόσωπος του Πανεπιστημίου Λευκωσίας εξηγώντας πώς γίνεται η διαδικασία με τις πληρωμές, αναφέροντας ότι το ίδρυμα απλώς χρησιμοποιεί το bitcoin ως ακόμη έναν τρόπο πληρωμής.

Εκπρόσωπος της ΝΕΟ στην Επιτροπή Εμπορίου τόνισε: «Αν ερχόσασταν στο κατάστημά μας με τις γνώσεις που έχετε σήμερα θα σας λέγαμε διαβάστε δύο εβδομάδες για το bitcoin και μετά ελάτε ξανά. Στο κατάστημά μας μιλάμε για όλες τις παραμέτρους και όλους τους κινδύνους που μπορεί να έχει το bitcoin. Δεν δίνουμε επενδυτικές συμβουλές απλώς προτείνουμε ακόμη έναν τρόπο συναλλαγής. Τo bitcoin δεν έχει αρχή έκδοσης και αποτελεί απλώς σύμβαση μεταξύ των ατόμων που συναλλάσσονται με bitcoin».

Από την ημέρα που άνοιξε το κατάστημα της ΝΕΟ στη Λευκωσία 100, περίπου, άτομα εκδήλωσαν ενδιαφέρον για το bitcoin. Αυτά ανάφερε ο εκπρόσωπος της ΝΕΟ ο οποίος παράλληλα σημείωσε πως: «Υπάρχει μεγάλο ενδιαφέρον από εταιρείες και είμαστε σε επαφή μαζί τους για να λύσουμε τις απορίες αναφορικά με το bitcoin».



Εκ μέρους των ΣΤΕΚ και ΠΑΣΥΞΕ, ο Ζαχαρίας Ιωαννίδης σημείωσε: «Κάθε αλλαγή τρομάζει και ανησυχεί τον κόσμο. Εμείς βλέπουμε κάτι καινούργιο στην παγκόσμια αγορά. Ως τομέας που λειτουργούμε σε παγκόσμιο οικονομικό γίγνεσθαι θα θέλαμε να έχουμε και αυτή την επιλογή στις πληρωμές για τις επιχειρήσεις μας από πελάτες μας. Ήδη υπάρχουν αιτήματα από κόσμο που θέλει να κρατήσει το ξενοδοχείο του για το καλοκαίρι με bitcoin. Θέλουμε οι θεσμοί της Κύπρου να μας δώσουν απαντήσεις προκειμένου να καταλήξουμε στις ασφαλιστικές δικλείδες που θα προστατεύσουν και τις επιχειρήσεις και τους καταναλωτές. Προστάτευσέ με να μην κλέψει κάποιος το πορτοφόλι μου».



Από πλευράς ACTA, σημειώθηκε: «Μας προβληματίζει το bitcoin γιατί ήδη υπάρχει ενδιαφέρον για πληρωμές μέσω του εν λόγω νομίσματος. Παράλληλα, βλέπουμε τον ανταγωνισμό από ξένες πλατφόρμες που ήδη δέχονται πληρωμές με bitcoin».



Kαι εκπρόσωπος του Υπουργείου Οικονομικών τοποθετήθηκε επί του θέματος για το bitcoin: «Ως ΥΠΟΙΚ είμαστε σε επαφή με ευρωπαϊκές αρχές και άλλες υπουργεία της ΕΕ και να υιοθετήσουμε σε ευρωπαϊκό επίπεδο την όποια ρύθμιση ή απόφαση για το bitcoin» τόνισε εκπρόσωπος του Υπουργείου Οικονομικών.



Από τον ΦΠΑ τονίστηκε πως δεν υπάρχει φορολόγηση και είναι κάτι που προβληματίζει τις ευρωπαϊκές χώρες επί του ζητήματος.



Από τον Σύνδεσμο Τραπεζών αναφέρθηκε: «Δεν προσφέρουμε το εν λόγω προϊόν αλλά μας απασχολεί το θέμα, γιατί κάποιος πελάτης μας μπορεί να είναι πάροχος ή χρήστης του bitcoin. Πάντως, θα πρέπει να ξέρουμε από πού προέρχεται η όποια κατάθεση οπότε εκεί είναι που μας ενδιαφέρει το ζήτημα. Εκεί όπου υπάρχει κατάθεση πέραν των 10 χιλιάδων εμείς ως τράπεζες ελέγχουμε την κατάθεση». Παράλληλα, δόθηκε και εξήγηση για τον τρόπο ελέγχου των καταθέσεων από πελάτες. «Εάν ξέρω κάποιον πελάτη μου που κάνει 10 χιλιάδες κατάθεση και ξαφνικά κάνει 30 χιλιάδες τότε θα εξετάσουμε από πού προήλθαν αυτά τα χρήματα. Παράλληλα, η ανωνυμία των ψηφιακών νομισμάτων μας απασχολεί και ψάχνουμε τρόπους διεξόδου από τέτοιες καταστάσεις».



Από το XAK ο γενικός διευθυντής Νώντας Μεταξάς τόνισε: «Εξ ορισμού δεν μπορούν αν είναι νομίσματα τα ηλεκτρονικά αυτά προϊόντα. Πάντως, είναι κάτι που θα βρούμε μπροστά μας και θα πρέπει να το μελετήσουμε και να καταλήξουμε κάπου και μάλιστα σύντομα. Θα πρέπει να θεσμοθετήσουμε ένανα διάλογο για να δούμε πως θα πορευτούμε παραπέρα».

